Al è une altre volte timp di Babêl Europe. La trasmission cuindisinâl dedicade ae produzion musicâl tes lenghis minorizadis dal continent e torne te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) vuê, martars ai 4 di Otubar, in direte a 11 a buinore e doman, miercus ai 5, in repliche a une dopo di misdì.
Si fevelarà di Suns Europe, stant che e je daûr a rivâ la scjadince pe presentazion des candidaturis pal Festival european des arts performativis tes lenghis minoritariis che si fasarà a Udin chi di doi mês, e di altris events e iniziativis che a tocjin la creativitât tes lenghis minoritariis e plui in gjenerâl lis minorancis e lis nazions cence stât, a tacâ de Zornade des minorancis linguistichis storichis ocitane, francoprovençâl e francese, che si à davuelte il prin di Outubar a Ols/Oulx, in Piemont.
Si tornarà a ricuardâ il ricognossiment che inte suaze dal Premi Tenco i vignarà dât a Claudia Crabuzza pal so album Com un Soldat e si scoltaran altris tocs gjavâts fûr di discs jessûts tes ultimis setemanis tant che i albums gnûfs di di Moussu T e lei Jovents , Rive No Tocje , Martina Iori e Caxade.
A tacâ di doman, sul sît internet di Radio Onde Furlane, chê stesse trasmission si podarà tornâ a scoltâle in rêt, compagn di chê altris pontadis di Babêl Europe.
fur_Latn fur_Latn fur_Latn fur_Latn